Thomas Aasen Markeng

Thomas Aasen Markeng (født 18. juni 2000) er en norsk skihopper fra Lensbygda, i Østre Toten som representerer Lensbygda Sportsklubb og Norges Toppidrettsgymnas. Han vant Norgescupen i skihopping 2017/18 sammenlagt, og har vært en del av det norske A-landslaget siden 2019.

Han er storebror til skihopperen Simen Aasen Markeng som deltok i Vinter-OL for ungdom 2020, og er også elev ved NTG Lillehammer.

Karriere

Sesongen 2016/17 
Markeng deltok i Junior-NM i skihopping 2017, og kom der på niendeplass i stor bakke.

Sesongen 2017/18 
Han deltok i NM normalbakke i oktober, og kom der på 23.-plass.

I Junior-NM i skihopping 2018 vant han stor bakke på Lillehammer. I junior-NM i laghopp fikk han gull sammen med Jesper Ødegaard og Jonas Bratlien på laget Oppland 1. I Junior-VM på ski 2018 deltok han på Norges lag som fikk bronse i lagkonkurransen. I normalbakken individuelt kom han på 14.-plass.

Han vant Norgescupen i skihopping 2017/18 sammenlagt, med 928 poeng. I Kontinentalcupen i skihopping 2017/18 kom han på 77.-plass sammenlagt med 72 poeng.

Sesongen 2018/19 
I Kontinentalcupen i skihopping 2018/19 (sommer) fikk han en femteplass som beste plassering, og han endte på 26.-plass med 107 poeng i sommercupen. I vintersesongen av kontinentalcupen fikk han en førsteplass og en tredjeplass, som beste enkeltplasseringer, og kom han på 24.-plass i vintercupen med 293 poeng. Sammenlagt i sommer- og vintercupen kom han på 23.-plass med 400 poeng.

Junior-VM på ski 2019 ble arrangert i Lahtis i Finland, og Markeng fikk der tre medaljer. Individuelt vant han normalbakken, og han fikk sølv i lagkonkurransen for gutter og i mikslag.

For innsatsen under Junior-VM ble han belønnet med verdenscupdeltakelse i tyske Willingen, hvor han debuterte 16. februar med en 27. plass, som også ga han sine første verdenscuppoeng. Han deltok i Ski-VM 2019 i østerrikske Seefeld, hvor han endte på en 20. plass i normalbakkerennet som ble sterkt preget av vindforholdene. Ellers blir han husket for et spektakulært fall under trening i Bergiselbakken i Innsbruck en uke tidligere, hvor han ikke klarte å bremse idet han kjørte oppover sletta, og krasjet med et reklameskilt og landet i pressesonen. Han kom uskadd fra dette. Som følge av dette satte arrangørene opp et nett bak reklameskiltene slik at lignende ikke kom til å skje i fremtiden.

I Verdenscupen i skihopping 2018/19 endte han på 67.-plass sammenlagt med 4 poeng, og endte i tillegg på en 29. plass i Willingen Five 2019, og en 53. plass i Raw Air 2019 sammenlagt.

Sesongen 2019/20 
Sesongen 2019/20 startet med en andreplass i laghopp i polske Wisła og en 22. plass individuelt. Han fikk sin første topp 10-plassering i finske Ruka 30. november 2019 med en 10. plass, men først etter at Marius Lindvik og slovenske Peter Prevc på henholdsvis 2. og 3. plass ble disket pga dresstrøbbel. I det første rennet i russiske Nizjnij Tagil startet han ikke i kvalifiseringen, da han fikk problemer med visumet sitt, som ble ordnet opp i til slutt, slik at han fikk delta i det neste rennet der, hvor han fikk foreløpig karrierebeste med en 5. plass. Den 15. desember falt han stygt i verdenscuprennet i tyske Klingenthal, og røk fremre korsbånd og sidebåndet på innsiden av venstre kne og skadet menisken, som resulterte i at sesongen ble over for hans del.

Sesongen 2020/21 
Markeng gjorde comeback den andre helgen i januar 2021, da han vant begge norgescuprennene i Vikersund. Han ble etter dette tatt ut til verdenscuprennet i Zakopane påfølgende helg, men han kvalifiserte seg ikke til finaleomgangen etter å ha endt på en 34. plass. Den påfølgende helgen i Lahtis, hvor han ble juniorverdensmester i 2019, kom han på en 18. plass, noe som ga han sine første verdenscuppoeng for sesongen.

Resultatoversikt kontinentalcupen 
Sammenlagt:

Referanser

Eksterne lenker 
 
 

Norske skihoppere
Juniorverdensmestere i skihopping
Deltakere under Ski-VM 2019